
Për përcaktimin e autoritetit kontraktues për dhënien me koncesion të menaxhimit, operimit, mirëmbajtjes dhe përmirësimit teknik të terminalit të trageteve në portin e Durrësit

Në mbështetje të nenit 100 të Kushtetutës dhe të neneve 5 pikat 1 e 3, e 16 të ligjit nr. 9663, datë 18.12.2006 “Për koncesionet”, të ndryshuar, me propozimin e Ministrit të Punëve Publike dhe Transportit, Këshilli i Ministrave

Vendosi:

1. Autoriteti kontraktues për kryerjen e procedurave ligjore për dhënien me koncesion të menaxhimit, operimit, mirëmbajtjes dhe përmirësimit teknik të terminalit të trageteve në Portin e Durrësit është Ministria e Punëve Publike dhe Transportit.
2. Koncesioni do të jetë një koncesion shërbimi si propozim i kërkuar i Ministrisë së Punëve Publike dhe Transportit.
3. Ngarkohet Ministria e Punëve Publike dhe Transportit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

